FI Euroopan unionin virallinen lehti CE 78/382

(2004/C 78 E/0404)

KIRJALLINEN KYSYMYS E-1669/03

esittäjä(t): Jean Lambert (Verts/ALE) komissiolle

(19. toukokuuta 2003)

Aihe: Bakusta Ceyhaniin kulkeva öljyputki

Ehdotettu Baku—Tbilisi—Ceyhan-öljyputki lähtisi Azerdaidžanin pääkaupungista Bakusta ja ulottuisi 1 760 kilometrin päähän Välimeren rannalle Ceyhanin kaupunkiin Turkkiin. Samalle reitille on suunniteltu rakennettavaksi myös kaasuputki. Öljyputken päärahoittajana toimii British Petroleum -öljy-yhtiö, ja konsortiossa on yhdeksän muuta osarahoittajaa. Konsortio pyrkii saamaan hankkeelle poliittista ja taloudellista tukea maiden vientiluottolaitoksilta, Euroopan jälleenrakennus- ja kehityspankilta sekä Maailmanpankkiryhmään kuuluvalta Kansainväliseltä rahoitusyhtiöltä.

Konsortio on allekirjoittanut Turkin hallituksen kanssa erittäin laajakantoisen sopimuksen (ns. Host Government Agreement), joka käytännössä estää Turkin hallitusta säätämästä lakeja, jotka saattaisivat vaarantaa hankeen taloudellisen onnistumisen (esimerkiksi ympäristön suojelua tai sosiaalisia tavoitteita palvelevia lakeja).

Sopimuksen mukaan Turkin turvallisuusjoukkojen on suojeltava öljyputken rakentavan konsortion etuja kaikin keinoin, mikä merkitsee sitä, että mahdollisia ihmisoikeuksien loukkauksia ei valvo kukaan. Koska sopimuksen sanamuoto on väljä, puolisotilaallisia yksikköjä voitaisiin sijoittaa öljyputkireitin varrelle ehkäisemään ”kansalaisten aiheuttamia häiriöitä” ja ”terroristien” toimia. Tämä on erittäin huolestuttavaa ottaen huomioon, mikä maine Turkin asevoimilla on erityisesti kurdien ihmisoikeuksiin liittyvissä kysymyksissä.

Mitä mieltä komissio on näistä Turkin hallitukselta vaadituista turvallisuustakuista, kun otetaan huomioon, että Turkin viranomaiset ovat usein syyllistyneet ihmisoikeuksien loukkauksiin näillä alueilla?

Uskooko komissio, että tämä sopimus saattaa kyseenalaisiksi Kööpenhaminan kriteereissä liittymiselle asetetut demokratiaa, ihmisoikeuksia ja vähemmistöjen kunnioittamista ja suojelua koskevat ehdot?

Uskooko komissio, että jos edellä kuvatun konsortion kaltaiset oikeushenkilöt sekaantuvat liikaa valtion suvereniteettiin kuuluvaan toimintavapauteen, tuloksena saattaa olla toimia, jotka eivät ole Euroopan unionin ympäristön suojelulle asettamien standardien mukaisia?

Günther Verheugenin komission puolesta antama vastaus

(23. kesäkuuta 2003)

Komissio on tietoinen ehdotetusta Baku—Tbilisi—Ceyhan-öljyputkesta (BTC) sekä siihen liittyvästä laajakantoisesta sopimuksesta (ns. Host Government Agreement), jonka Turkin hallitus on allekirjoittanut konsortion kanssa. Komissio on saanut useita ilmoituksia mahdollisista pitkäkantoisista vaikutuksista sekä hankkeen seurauksista luonnolle ja ihmisille.

Kaikkea kielteistä kehitystä, joka koituu arvoisan parlamentin jäsenen mainitsemasta täytäntöönpanoa koskevasta sopimuksesta, täytyy tarkastella Kööpenhaminassa vahvistettujen liittymisperusteiden valossa. Tähän lukeutuvat poliittiset perusteet, jotka koskevat ihmisoikeuksia ja vähemmistöjen suojelua.

Komissio jatkaa hankkeen täytäntöönpanon seuraamista ja katsoo, kunnioitetaanko siinä Kööpenhaminassa vahvistettujen perusteiden mukaisia liittymisehtoja.